text: Team Esbjerg forlænger med Estavana Polman
  28 februar 2016 kl. 07.39
  Team Esbjerg har indgået en ny etårig aftale med den hollandske stjernespiller, Estavana Polman, der dermed spiller sin fjerde sæson i klubben.
  Den 23-årige bagspiller er i denne sæson omskolet til playmaker, hvor hun viser  en målfarlighed, der overgår alle andre på positionen i den danske liga.
  - Jeg er glad for at være i Esbjerg, jeg er stadig ung, og jeg er ikke færdig med den danske liga. Individuelt vil jeg gerne være en bedre håndboldspiller, især defensivt og fysisk. Som hold har vi nået så meget i Team Esbjerg, og nu skal vi sammen tage det næste skridt og blive nummer et og spille Champions League, siger Estavana Polman.
  Hun var sammen med klubkammeraten Laura van der Heijden en af profilerne på det hollandske landshold, der charmerede og overraskede alle ved at vinde sølv ved VM-turneringen i Danmark i december. Estavana Polman har scoret 226 mål i 74 landskampe.
  